**Szigetbecse Községért Közalapítvány**

**2021. évi munkájáról tájékoztatás**

Közalapítványunk munkáját az egyesüléséi jogról, a közhasznú jogállásról, valamint a civil szervezetek működéséről és támogatásáról szóló jogszabályokban foglaltak, valamint az alapító önkormányzat célkitűzésének figyelembevételével végzi.

Alapítványunkat a Szigetbecse Község Önkormányzata 1991. december 17-én hozta létre., 1992. április 10-én bírósági végzéssel jogerőre is emelkedett. Azóta is folyamatosan, közhasznú szervezetként működünk. Alapítványunk feladatait a 7 tagú kuratórium látja el. Tagok: Lumei Sándorné, Czár János, dr. Csernyi Zsuzsanna, Gellai Zsanett, Horák György Schmidt Mihályné, Szűcs Ferencné. A kuratórium tagjai társadalmi megbízatásúak, munkadíj és tiszteletdíj nélkül végzik, végezzük tevékenységünket.

A 30 éves évforduló alkalmából tervezünk egy összeállítást elkészíteni az alapítvány eddigi munkájáról, céljainak megvalósításáról.

Jelen beszámolóban az előző év gazdálkodási és szervezési feladatairól adunk számot.

Legtöbb időt, munkát és pénzt igénybevevő feladatunk volt a Felső-Homokhátság Vidékfejlesztési Egyesület által meghirdetett „Élhető terek és innovatív kezdeményezések a helyi közösségek számára című LEADER pályázat lebonyolítása volt. Ezt a vidékfejlesztési támogatást utófinanszírozásként kaptuk meg, így előre kellett megteremtenünk a pályázatban megjelölt beruházásokra az anyagi forrást, ami ilyen kis alapítványnak nem volt egyszerű. Élve a 8 millió forintos elnyert támogatási lehetőséggel, s hogy erről csak úgy nem mondhatunk le, sok küzdelem árán, de végig vittük a projektet. Így tudtuk megvalósítani a tanösvényünkön a fedett tűzrakóhelyet, a kis kalandparki eszközöket, a fitnesz parkot, a községi rendezvényekhez szükséges hangtechnikai berendezéseket, a „Szigetbecse” kiadványt, valamint a községben kihelyezett információs, turisztikai táblákat. A megítélt közel 8 millió forintos támogatás utolsó részletet 2022. év elején kaptuk meg. Az összes beruházási költséghez azonban még közel 1,5 millió Ft-ot kellett hozzátennünk az időközben megemelkedett építési költségek miatt. Ezúton is megköszönjük a Sziget-csücske TE, a Szigetbecse Község Önkormányzat és Szabó Béláné, Marika pénzbeli támogatását. Anyagi hozzájárulást is kaptunk az ALGÉP BAU Kft-től (homok formájában) és a BB Kevebeton üzemtől (kész beton formájában). Ezenkívül önkéntesek bevonásával, ástunk, lapátoltunk, betonoztunk. Az egész projekt menedzselését mi bonyolítottuk le.

E számunkra nagy projekten kívül még pályázatot adtunk be a Balassi téren lévő rossz állapotban lévő – volt daráló – épületének felújítására, valamint működési költségekre. Mindkét pályázatot elnyertük.

Programjaink, rendezvényeink megtartását még gátolta a Covid 19 járvány és a vele járó szigorú intézkedések. Ennek ellenére úgy gondolom sikeresnek mondhatjuk az „Anyák napi községi rendezvényt, ahol a gyermekek emblémáit helyeztük fel az Életfára. Ebben az évben szerveztük meg először közösen a község adventi ünnepségét, melyet összekapcsoltuk a betlehemi jászol felállításával és a mikulásfutással. A gyermekek nagy örömére mikulásvonatot is rendeltünk, melyre felszállva megnézhettük községünkben a szép ünnepi kivilágításokat.

A falunap bevételei, költségei egy részének lebonyolítását szintén alapítványunk végezte el.

Ez évben is értékeltük iskolás gyermekeink tanulmányait, közösségi munkáját. Így a legjobb tanulót „Az év tanulója”- díjban részesítettük.

A 2022-es évhez is lendülettel, szorgalommal fogunk hozzá. Figyelemmel kísérjük az önkormányzat terveit, célkiűzéseit, a lakosság ötleteit, amiben tudunk részt veszünk, és várjuk a beruházási munkáink, egyéb közös rendezvényeinkhez az anyagi támogatást.

Amennyiben egyetért célkitűzéseinkkel, terveinkkel, elégedett munkánkkal, kérjük Önöket, a lakosságot, a vállalkozókat, támogassák alapítványunkat az szja 1 %- ának felajánlásával, vagy pénzben, egyéb formában,

**Alapítványunk számlaszáma: OTP Bank Ráckeve: 11742070-20009616**

**Adószámunk: 19180650-1-13**

**Lumei Sándorné**

**Szigetbecse Községért Közalapítvány Kuratórium elnöke**

|  |
| --- |
| **Szigetbecse Községért Közalapítvány 2021. évi pénzforgalma** |
|  |  |
| **Bevétel** | **Ft-ban** |
| LEADER pályázat ez évi utólagos támogatása | 2964304 |
| Épület felújításra MFP pályázati támogatás | 5966600 |
| Szigetbecse Község Önkormányzat támogatása | 500000 |
| Bethlen G. Alapkezelő működési pályázat | 300000 |
| Könyvértékesítés | 333000 |
| Adventi ünnepségre Önkormányzat támogatása | 150000 |
| Kulturális célú támogatás | 35000 |
| Személyi jövedelemadó 1 % felajánlás | 502431 |
| Falunapi lakossági támogatás | 1074295 |
|  **Összes bevétel** | **11825630** |
|   |   |
| **Kiadás** |  |
| LEADER (fitnesz,hangtechnika,kiadvány,műszaki ellenőr) | 3607638 |
| Falunapra | 952460 |
| Anyák napi ünnepségre, embléma felrakása | 87199 |
| Advent, mikulásfutás, betlehemi ünnepség | 332085 |
| Év tanulója díj és serleg | 27400 |
| Fényképezőgép vásárlás (pályázati ktg.ből) | 149900 |
| Működési költség (karbantart,fűnyírás,pály.díj,közjegyző,stb.) | 96400 |
| Bankköltség | 123191 |
|  **Összes kiadás** | **5376273** |